Podlitiek: Maimane laat almal lag, China soek krag en Wellington se ou vlagPres. Ramaphosa en pres. Xi Jinping. Foto: Elmond Jiyane/GCIS Opgestel deur die Podlitiek-span Die Podlitiek-span neem vandeesweek weer die swaard op teen ideologiese moerasse, filosofiese lokvalle en politiese paniek. Daniël Eloff open die gesprek met ’n verwysing na ietwat vreemde politiese skuiwe binne die Demokratiese Alliansie. Die DA sou, op 16 September, amptelik hul premierskandidaat aankondig. Ondanks die feit dat daar reeds ’n proses gereed was om die kandidaat aan te wys, het Mmusi Maimane homself genomineer vir die posisie. Waarom hierdie skuif? Hoewel dit sekerlik ’n uiters tipiese streek is van Gautengers om Kaap toe te trek, is daar rede om te glo dat hy dalk sodoende sy posisie meer skade as goed gedoen het. Natuurlik het hierdie skuif ook implikasies vir die DA – dit verteenwoordig ’n geïmpliseerde erkenning dat die DA nie verwag om nasionaal te wen nie (wat seker nie te verbasend is nie, alles in ag genome). Die span is dit nie eens of dié geleentheid vir Maimane om praktiese regeringservaring op te doen, die risiko werd is nie. Daniel du Plessis wys uit dat hoë risiko-gedrag egter nie beperk is tot die DA nie. Soos al hoe meer besonderhede van die Suid-Afrikaanse regering se ooreenkomste met die China bekend word, is daar al meer rede vir kommer. Hoewel die gebruik van Spesiale Ekonomiese Sones (SES) moontlik ŉ heel lewensvatbare oplossing vir Suid-Afrika se ekonomiese kwelpunte is, is dit onrusbarend dat China se belange reeds die regering se beleide verander het. In stryd met sy eie energieplan, wat poog om afhanklikheid van steenkoolkrag te beperk, het Suid-Afrika onderneem om, onder meer, ŉ groot steenkoolsentriese industrie te vestig – alles, natuurlik, onder waaksame Chinese oë. Paul Maritz noem hierna dat Suid-Afrika ook elders internasionale aandag getrek het – en nie net vanweë uitstekende rugby nie. Tydens toetsrugby in Nieu-Seeland is die ou Suid-Afrikaanse vlag opsigtelik vertoon. Hoewel dit onmiddellik verwyder is, ontketen dit (weer) ’n geweldige debat oor die kriminalisering van die vertoon van simbole soos die ou vlag – en ook ander vorms van uitdrukking wat aanstoot kan gee. Vandeesweek sluit die Podlitiek-span af met ’n nuwe insetsel. In ’n poging om tog ’n paar ligpunte in die Suid-Afrikaanse situasie te ontbloot (en aan te moedig!), word die Blink Kant Bo-segment van stapel gestuur. Vandeesweek is die span positief oor Johannesburg en Kaapstad se prestasies in die Global Financial Centres Index, die Springbokke se uitstekende spel op 16 September in Wellington, Nieu-Seeland en dan, tong in die kies, die moontlike vooruitsig van ’n nuwe pous vir die Katolieke Kerk.